Ministrstvo za gospodarski razvoj in tehnologijo

E.: [gp.mgrt@gov.si](mailto:gp.mgrt@gov.si)

Številka: 090-68/2022/2

Datum: 29. 6. 2022

Zadeva: Uporaba določb Zakona o dostopu do informacij javnega značaja – mnenje

ministrstva

Zveza: vaš dopis z dne 24. 6. 2022

Spoštovani,

prejeli smo vaš dopis, kjer navajate, da je Ministrstvo za gospodarski razvoj in tehnologijo (v nadaljnjem besedilu: MGRT) na podlagi Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) od novinarke RTV Slovenija prejelo zahtevo za dostop do informacij javnega značaja »poimenskega seznama (novo)zaposlenih in premeščenih javnih uslužbencev na MGRT v zadnjih dveh letih in pol (1. 1. 2020 do 1. 6. 2022)«.

Kot ste že navedli ZDIJZ določa, da MGRT kot zavezanec za dostop do informacij javnega značaja mora na zahtevo prosilcu posredovati vse informacije javnega značaja, s katerimi razpolaga (kriterij materializirane oblike). Lahko je to dokument, zadeva, dosje, register, evidenca ali dokumentarno gradivo. Izjeme od dostopa so določene v 5.a členu in prvem odstavku 6. člena ZDIJZ. Če dokument ali njegov del le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta, ne da bi to ogrozilo njihovo zaupnost, pooblaščena oseba organa izloči te informacije iz dokumenta ter seznani prosilca z vsebino oziroma mu omogoči ponovno uporabo preostalega dela dokumenta. Nadalje je v prvi alineji tretjega odstavku 6. člena določeno, da se ne glede na določbe prvega odstavka, dostop do zahtevane informacije dovoli, če gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače.

Podatki, ki jih prosilka zahteva, so razvidni iz excel tabel (seznam (novo)zaposlenih, seznam premestitev znotraj organa, seznam premestitev na/iz organa in reorganizacija), ki so priložene vašemu dopisu št. 023-19/2022/51 z dne 6. 6. 2022 (priloženo ob dopisu).  Tabele so bile pripravljene in posredovane tudi na naše ministrstvo na podlagi sklepa Vlade RS, št. 11000-18/2022/2 z dne 1. 6. 2022, zaradi priprave skupnega seznama, ki ga pripravlja naše ministrstvo.

Zanima vas, ali obstajajo zadržki glede posredovanja navedenih tabel prosilki, kot informacije javnega značaja, ob upoštevanju navedenih izjem iz 6. člena ZDIJZ.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju skladno s 32. členom ZDIJZ posreduje pravno mnenje.

Obveznost delodajalca je, da varuje in spoštuje delavčevo osebnost ter upošteva in ščiti delavčevo zasebnost.**[[2]](#footnote-2)** Osebni podatki delavca se lahko zbirajo, obdelujejo, uporabljajo in posredujejo tretjim osebam, če je to določeno z Zakonom o delovnih razmerjih (v nadaljnjem besedilu: ZDR-1)[[3]](#footnote-3) ali drugim zakonom (npr. ZJU[[4]](#footnote-4), ZEPDSV[[5]](#footnote-5), ZSPJS[[6]](#footnote-6)) ali če je to potrebno zaradi uresničevanja pravic in obveznosti iz delovnega razmerja ali v zvezi z delovnim razmerjem.**[[7]](#footnote-7)** Tako npr. ZSPJS določa, da so plače v javnem sektorju javne, pri čemer so javnosti dostopni podatki o delovnem mestu, nazivu ali funkciji, o osnovnih plačah, o dodatkih ter delu plače za delovno uspešnost, razen dodatka za delovno dobo. Ne glede na to so javnosti po postopku, ki ga ureja ZDIJZ, dostopni **individualni podatki** o znesku celotne bruto plače vsakega javnega uslužbenca in vsakega funkcionarja brez zmanjšanja za morebitne odbitke iz naslova izvršbe, kreditov ali drugih osebnih obveznosti.

Iz določb tretjega odstavka 6. člena ZDIJZ izhaja, da je mogoče zavrniti zahtevo prosilca, s katero zahteva osebni podatek, katerega razkritje bi pomenilo kršitev varstva osebnih podatkov v skladu z zakonom, ki ureja varstvo osebnih podatkov (ZVOP-1[[8]](#footnote-8), GDPR[[9]](#footnote-9)), razen če gre za podatke, povezane z opravljanjem javne funkcije ali delovnega razmerja javnega uslužbenca. Pri tem je po našem mnenju treba besedno zvezo »delovno razmerje javnega uslužbenca« razlagati ozko, in sicer tako, da so vsi ti osebni podatki lahko prosto dostopna informacija javnega značaja le, če prosilec izkaže, da za razkritje prevlada interes javnosti ali če javnost osebnega podatka določa neki drugi zakon. Pri presoji javne dostopnosti do osebnih podatkov, ko opravljanje delovnega razmerja javnega uslužbenca ali funkcionarja ni povezano z osnovnim namenom ZDIJZ (**preglednost dela javnega sektorja, nadzor javnosti nad delom javnih uslužbencev**), je po našem mnenju treba uporabiti ustavnopravni test sorazmernosti.

Dejstvo je, da informacije, ki jih je zahteval prosilec, sodijo v delovno področje organa, da zahtevane informacije obstajajo v materializirani obliki in da organ z njimi razpolaga. Presoditi je treba, ali je glede dokumentov, ki jih je zahteval prosilec, podana izjema po 3. točki prvega odstavka 6. člena ZDIJZ (varstvo osebnih podatkov). Z vpogledom v zahtevane dokumente je mogoče ugotoviti, da le-ti vsebujejo osebne podatke javnih uslužbencev, zaposlenih pri organu ((novo)zaposleni in premeščeni javni uslužbenci). V nadaljevanju je treba presoditi še, ali ti podatki predstavljajo tudi t. i. varovane osebne podatke, ob tem upoštevati določbo prve alineje tretjega odstavka 6. člena ZDIJZ, ki določa, da se dostop do zahtevane informacije dovoli, če gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance, ali zakon, ki ureja javna naročila, določa drugače. Nedvomno je v obravnavanem primeru podana zahteva po informacijah/dokumentih, ki so povezani z zaposlitvijo javnih uslužbencev. Navedeno velja tudi za osebne podatke, ki izhajajo iz dokumentov »excel tabel (seznam (novo)zaposlenih, seznam premestitev znotraj organa, seznam premestitev na/iz organa in reorganizacija».

V zvezi z vsebino podatkov iz dokumentov »excel tabel« opozarjamo, da je zavezanec dolžan slediti zahtevi prosilca in odločati vsebinsko o celotnem zahtevku in v okviru tega zahtevka. To pomeni, da organ posreduje le tiste informacije/dokumente, ki jih prosilec zahteva. V kolikor tabele vsebujejo presežek podatkov se le ti izbrišejo. Prosilec namreč ni zahteval konkretnih dokumentov »excel tabel«, temveč le posamezne vrste podatke, ki so poleg ostalih sestavni del vsebine teh tabel.

Glede vprašanja, ali obstajajo zadržki glede posredovanja navedenih tabel prosilki, kot informacije javnega značaja, ob upoštevanju navedenih izjem iz 6. člena ZDIJZ, menimo, da v tem primeru ni mogoče izkazati nastanka konkretnih posledic zaradi razkritja zahtevanih informacij. Upravno sodišče je namreč postavilo standard »onkraj dvoma«, po katerem mora organ izkazati konkretne motnje (zgolj sklicevanje pavšalno in abstraktno sklicevanje na neke potencialne motnje ne zadostuje), ki pa jih v tem primeru ni mogoče izkazati.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi. Ministrstvo lahko posreduje le pravno mnenje, v katerem je smiselno/splošno zajet odgovor na določeno vprašanje, ki omogoča subsumpcijo znanih dejstev pod ustrezno pravno normo, ne sme pa vsebinsko posegati v konkretno upravno zadevo oziroma komentirati konkretnega upravnega postopka.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[10]](#footnote-10)

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. 46. člen ZDR-1. [↑](#footnote-ref-2)
3. Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722),

   [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [119/21](http://www.uradni-list.si/1/objava.jsp?sop=2021-01-2550) – ZČmIS-A, [202/21](http://www.uradni-list.si/1/objava.jsp?sop=2021-01-4069) – odl. US, [15/22](http://www.uradni-list.si/1/objava.jsp?sop=2022-01-0215) in [54/22](http://www.uradni-list.si/1/objava.jsp?sop=2022-01-1186) – ZUPŠ-1. [↑](#footnote-ref-3)
4. Zakon o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) –

   ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb). [↑](#footnote-ref-4)
5. Zakon o evidencah na področju dela in socialne varnosti (Uradni list RS, št. [40/06](http://www.uradni-list.si/1/objava.jsp?sop=2006-01-1768)). [↑](#footnote-ref-5)
6. Zakon o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554),

   [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254),

   [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165), [84/18](http://www.uradni-list.si/1/objava.jsp?sop=2018-01-4122) in [204/21](http://www.uradni-list.si/1/objava.jsp?sop=2021-01-4154)). [↑](#footnote-ref-6)
7. 48. člen ZDR-1. [↑](#footnote-ref-7)
8. Zakon o varstvu osebnih podatkov (Uradni list RS, št. [94/07](http://www.uradni-list.si/1/objava.jsp?sop=2007-01-4690) – uradno prečiščeno besedilo in [177/20](http://www.uradni-list.si/1/objava.jsp?sop=2020-01-3110)). [↑](#footnote-ref-8)
9. Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi

   osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o

   varstvu podatkov), UL L 119, 04.05.2016, str. 1-88, in Popravek Uredbe (EU) 2016/679 Evropskega parlamenta in

   Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih

   podatkov ter o razveljavitvi Direktive 95/46/ES (Splošna uredba o varstvu podatkov) ( UL L 119, 4.5.2016), UL L 127,

   23.05.2018, str. 2-13. [↑](#footnote-ref-9)
10. <https://www.gov.si/teme/informacije-javnega-znacaja/>. [↑](#footnote-ref-10)